La Cafeteria de la Casa de Cultura, oberta
2025-07-24

Un café carregat a primera hora, unes torrades a això de les 9 h, un refresc o un vi a l’hora de l’aperitiu o un piscolabis en qualsevol moment, mentre arriba el torn del SAC, en eixir de classe o entre hora i hora d’estudi. La Cafeteria de la Casa de Cultura de Burjassot ha tornat a obrir les portes per a oferir a la ciutadania qualsevol de les opcions esmentades i altres tantes més.

Situada en la planta baixa de la Casa de Cultura, la cafeteria compta a més amb una àmplia terrassa en la plaça interior de l’edifici cultural, amb vista a l’auditori. L’horari que, de moment, seguirà la cafeteria és de 8.00 h a 21.00 h, de dilluns a dijous; de 8.00 h a 23.00 h, els divendres i de 17.00 h a 23.00 h, els dissabtes. Desdejunis, esmorzars i berenars diàriament i tot tipus d’opcions de consumicions de cafeteria serà el que oferisca el nou servei, a més de sessions de tardeo, per als divendres i dissabtes.